લગ્ન ફંક્શનનું એન્કરિંગ કરનાર મીરા દોશી કહે છે, “હવે લગ્નપ્રસંગનો ટ્રેન્ડ જ સાવ બદલાઈ ગયો છે. જેમના ઘરે પ્રસંગ હોય તે જ હિન્દી ગીતોની ફરમાઈશ કરે છે એટલે કલાકારોએ તો ગાવું જ પડે છે. સપ્તપદીનાં ગીતો આપણા લોકસાહિત્યમાં છે, પણ હવે ગવાતાં નથી. હવે તો ગરબા ને ગેઈમની ડિમાન્ડ કરવામાં આવે છે આમ, લગ્ન પરંપરા ભુલાતી જાય છે. રાજકોટના કૉલેજિયન હાર્દિક મોરણિયા કહે છે “અમે ક્યાંક લગ્નપ્રસંગમાં ગયા હોઈએ ત્યાં સપ્તપદીની વિધિ જોઈ છે. આપણી સામાજિક પરંપરામાં સપ્તપદીનું મહત્ત્વ છે તેવું સાંભળ્યું છે. તેમાં પતિ-પત્ની જીવનભર સાથ નિભાવવાના કૉલ લે છે. હું ઇચ્છું છું કે લગ્નમાં આ પરંપરા જળવાવી જોઈએ, પણ આજે ડીજેની ધૂમમાં બધાંને રસ છે. પરંપરાગત વિધિ યુવાનો જોતાં પણ નથી આ મારી દૃષ્ટિએ યોગ્ય નથી.”